પાવાગઢ અને ચાંપાનેર ઐતિહાસિક અને ભવ્ય કલા વારસો ધરાવે છે. પાવાગઢએ ભારતની 52 શક્તિપીઠોમાંની એક શક્તિપીઠ છે. અહીંયા મહાસતીના જમણાં પગની આંગળીઓ પડી હતી. તેથી આ સ્થાન ધાર્મિક આસ્થાનું પ્રતિક છે. ચાંપાનેરમાં ઐતિહાસિક કિલ્લો તેમજ કેટલાક ઐતિહાસિક સ્થાપત્યો આવેલા છે. પૃથ્વીરાજના વંશજોએ ચાંપાનેરને પાટનગર બનાવી તેના વિકાસ માટે સ્થાપત્યો બંધાવ્યા હતા. ત્યારબાદ મુસ્લિમ શાસક મોહમ્મદ બેગડા દ્વારા મહેલો અને મસ્જિદોનું નિર્માણ કરવામાં આવ્યું હતું. આ તમામ કલા વારસો આજે પણ સચવાયેલો છે. એક સમયે ચાંપાનેર પાવાગઢ તે ગુજરાતની રાજધાની હતું. ભારત સહિત બહારના દેશોમાં પણ તેની ખ્યાતિ હતી. તેમજ હિન્દુ, મુસ્લિમ, મરાઠા તેમજ અંગ્રેજી શાસકોએ તેની પર રાજ કર્યું હતું.